Exsultet

Exsultet (før 1920 skrevet Exultet i katolske liturgiske bøker) er en liturgisk hymne som synges ved begynnelsen av messen påskenatt (Påskevigilien). Denne hymnen fra kristen oldtid forkynner lysets seier over døden og oppfordrer de troende til å juble og glede seg over oppfyllelsen av påskeprofetien, mens den beskriver frelseshistoriens underverk.

Den synges etter en prosesjon med påskelyset før begynnelsen av Ordets gudstjeneste. Teksten er poetisk og høytidelig og kalles derfor i Den katolske kirke også for påskeproklamasjonen - praeconium paschale – eller Laus Cerei, Lysets lovsang. I Den norske kirke kalles den Påskelovsangen.

Denne høytidelige sangen har sine røtter fra 300-tallet. Den ble ifølge gammel tradisjon komponert av biskop Ambrosius av Milano (339-397). Også Augustin av Hippo (354-430) sies å ha bidratt med vers til den.

Den nåværende latinske tekstversjonen er for det meste resultatet av en omarbeidelse fra 500-tallet. Endelig fastsettelse fant imidlertid ikke sted før på 1200-tallet av pave Innocens III.

Exultet var skrevet på en lang rull av pergament som diakonen lot rulle fra prekestolen mens han sang innholdet. Mens pergamentrullen ble matet ned fra pulpeten, kunne de troende som ikke forstod latin følge med takket være de bilder som gjengav fortellingen. På selve rullen var altså teksten opp-ned i forhold til illustrasjonene.

På de gamle håndskriftene finner man også tegn mellom radene som er musikalske henvisninger for å hjelpe diakonen i fremførelsen. Det dreier seg ikke om noter, men snarere tegn som viser hvordan sangen skal betones. Denne type av notasjon fulgte den gregorianske tradisjon i lang tid, til den på 1200-tallet ble erstattet med den firekantede noten på tetragrammets linjer.

Fra 900-1000-tallet finnes det bevart 28 illustrerte exultetruller fra det sørlige Italia.

Litteratur 
 Guido Fuchs und Hans M. Weikmann: Das Exsultet. Geschichte, Theologie und Gestaltung der österlichen Lichtdanksagung. 2. Auflage. Pustet, Regensburg 2005, ISBN 3-7917-1306-X.
 Heinrich Zweck: Osterlobpreis und Taufe. Studien zu Struktur und Theologie des Exsultet und anderer Osterpraeconien unter besonderer Berücksichtigung der Taufmotive. Lang, Frankfurt/M. u. a. 1986 [Dissertation] ISBN 3-8204-8216-4.
 Hansjörg Auf der Maur: Die österliche Lichtdanksagung. In: Liturgisches Jahrbuch, Nr. 21, 1971, S. 38–52.
 Norbert Lohfink: Das Exsultet deutsch. Kritische Analyse und Neuentwurf.  (PDF; 155 kB) In: Georg Baulik, Norbert Lohfink: Osternacht und Altes Testament. Studien und Vorschläge. Mit einer Exsultetvertonung von Erwin Bücken (Österreichische Biblische Studien 22; Lang, Frankfurt 2003), S. 82–120.
 Selbständige Evangelisch-Lutherische Kirche: Die Feier der Osternacht. Groß Oesingen 1993, ISBN 3-86147-099-3 (Liturgisches Heft mit Noten und Ablauf).
 G. Cavallo: Exultet, rotoli liturgici del medioevo meridionale. IPZS, Rom 1994.
 Thomas Forrest Kelly: The Exultet in Southern Italy. Oxford 1996, ISBN 0-19-509527-8.
 Clara Vasseur OSB: Altes neu entdecken: Die reiche Symbolik der Osterkerze. Beuroner-Kunstverlag, Beuron 2007, ISBN 978-3-87071-160-3 [mit CD mit Aufnahme des Exsultet Latein und Deutsch sowie andere Werke].
 Gudstjenestebok for Den norske kirke. Del 1, side 223 ff. Oslo 1996

Påske
Katolsk liturgi
Latinske hymner